## Odluka Ustavnog suda Republike Hrvatske broj:U-III-1524/2005 od 2. studenoga 2006.

### NN 132/2006 (6.12.2006.), Odluka Ustavnog suda Republike Hrvatske broj:U-III-1524/2005 od 2. studenoga 2006.

# USTAVNI SUD REPUBLIKE HRVATSKE

**3000**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Agata Račan, Emilija Rajić, Smiljko Sokol i Milan Vuković, članovi
Vijeća, u postupku koji je ustavnom tužbom pokrenuo »B.« d.d. Z., kojeg
zastupaju F. K. i A. V., odvjetnici u Z., na sjednici održanoj 2. studenoga
2006. godine, jednoglasno je donio

## ODLUKU

I. Ustavna tužba se odbija.
II. Ova odluka objavit će se u »Narodnim novinama«.

```
Obrazloženje
```

1. Ustavna tužba podnijeta je protiv rješenja Županijskog suda u Zadru, broj: Gž-1622/04
od 10. veljače 2005. godine, kojim je usvojena žalba Hrvatskog fonda za
privatizaciju (u daljnjem tekstu: Fond), te je preinačeno rješenje Općinskog
suda u Zadru, broj: Z-2037/98 od 19. lipnja 2000. godine, na način da je odbijen
prijedlog podnositelja ustavne tužbe (predlagatelja u zemljišnoknjižnom
postupku) za uknjižbu prava vlasništva na nekretninama pobliže označenim u
izreci prvostupanjskog rješenja, te je naloženo brisanje svih upisa, uspostava
ranijeg zemljišnoknjižnog stanja i brisanje zabilježbe žalbe u zemljišnoj
knjizi.
2. Podnositelj smatra da su osporenim rješenjem povrijeđena njegova ustavna
prava zajamčena člancima 29. stavkom 1., 48. stavkom 1. i 49. stavkom 4. Ustava
Republike Hrvatske.
Povrede ustavnih prava podnositelj obrazlaže tvrdnjom da rješenjem Općinskog
suda u Zadru, broj: Z-2037/98 od 19. lipnja 2000. godine, kojim je dopuštena
uknjižba prava vlasništva na spornim nekretninama na ime podnositelja, Fond ne
stječe niti gubi knjižna prava, pa stoga ne može biti stranka u
zemljišnoknjižnom postupku, niti ima pravo na izjavljivanje žalbe protiv tog
rješenja. Podnositelj nadalje ističe da u tijeku žalbenog postupka nije dokazano
da sporne nekretnine nisu unesene u vrijednost društvenog kapitala pravnog
prednika podnositelja, te iznosi činjenice koje, prema njegovom mišljenju
dokazuju da su sporne nekretnine postale njegovo vlasništvo. Smatra da osporeno
rješenje Županijskog suda ne sadrži valjane razloge, čime je povrijeđeno njegovo
ustavno pravo na pravično suđenje. Smatra da je uknjižbu prava vlasništva na
spornim nekretninama trebalo dopustiti primjenom načela jedinstvenosti
nekretnine (čak i u slučaju da te nekretnine nisu unesene u vrijednost
društvenog kapitala). Stoga smatra da je osporenim rješenjem povrijeđeno njegovo
ustavno pravo vlasništva, te ustavno pravo zajamčeno člankom 49. stavkom 4.
Ustava.

*Ustavna tužba nije osnovana.*
3. Prema odredbi članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst, u
daljnjem tekstu: Ustavni zakon), svatko može podnijeti Ustavnom sudu ustavnu
tužbu ako smatra da mu je pojedinačnim aktom tijela državne vlasti, tijela
jedinice lokalne i područne (regionalne) samouprave ili pravne osobe s javnim
ovlastima, kojim je odlučeno o njegovim pravima i obvezama ili o sumnji ili
optužbi zbog kažnjivog djela, povrijeđeno ljudsko pravo ili temeljna sloboda
zajamčena Ustavom, odnosno Ustavom zajamčeno pravo na lokalnu i područnu
(regionalnu) samoupravu.
Ustavni sud, u postupku u povodu ustavne tužbe, u granicama zahtjeva istaknutog
u ustavnoj tužbi, utvrđuje je li u postupku odlučivanja o pravima i obvezama
podnositelja došlo do nedopuštenog posizanja u Ustavom zaštićena ljudska prava i
temeljne slobode.
4. U postupku koji je prethodio ustavnosudskom postupku, Općinski sud u Zadru je
rješenjem, broj: Z-2037/98 od 19. lipnja 2000. godine, na temelju članaka 364. i
367. Zakona o vlasništvu i drugim stvarnim pravima (»Narodne novine«, broj
91/96., 137/99. – odluka Ustavnog suda, 73/00. i 114/01., u daljnjem tekstu: ZV)
dopustio uknjižbu prava vlasništva na određenim nekretninama u korist
podnositelja.
Protiv tog rješenja Fond je izjavio žalbu koju je Županijski sud usvojio i
preinačio prvostupanjsko rješenje na način da je odbio podnositeljev prijedlog
za uknjižbu prava vlasništva.
U obrazloženju osporenog rješenja, Županijski sud ističe da su u
zemljišnoknjižnom postupku žalbu ovlaštene izjaviti (pored stranaka u tom
postupku) i osobe na čija se knjižna prava upis odnosi, kao i osobe čija su
prava povrijeđena provedenim upisom. Kako Fond smatra da je prvostupanjskim
rješenjem povrijeđeno njegovo pravo koje proizlazi iz članka 47. Zakona o
privatizaciji (»Narodne novine«, broj 21/96., 71/97., 16/98. i 73/00.),
Županijski sud je ocijenio da Fond ima pravni interes za pobijanje
prvostupanjskog rješenja, te je stoga meritorno odlučio o njegovoj žalbi.
Ocjenjujući osnovanost žalbe, Županijski sud ističe da iz spisa proizlazi da je
podnositeljev pravni prednik, HTP »B.« Z., u zemljišnim knjigama bio upisan kao
nositelj prava korištenja na spornim nekretninama. Da bi se u konkretnom slučaju
moglo udovoljiti podnositeljevom prijedlogu za upis prava vlasništva na tim
nekretninama, potrebno je, prema stajalištu Županijskog suda, utvrditi je li u
postupku pretvorbe poduzeća s društvenim kapitalom (pravnog prednika
podnositelja), provedenom sukladno Zakonu o pretvorbi društvenih poduzeća
(»Narodne novine«, broj 19/91., 83/92., 84/92., 94/93., 2/94., 9/95., 21/96. i
118/99.), u vrijednost društvenog kapitala kojemu je određen vlasnik, unesena i
vrijednost spornih nekretnina.
S obzirom da podnositelj uz prijedlog za uknjižbu prava vlasništva
zemljišnoknjižnom sudu nije dostavio isprave iz kojih bi bilo vidljivo da su u
postupku pretvorbe HTP »B.« Z. u trgovačko društvo »B.« d.d Z., sporne
nekretnine unesene u vrijednost društvenog kapitala, Županijski sud ističe da u
konkretnom slučaju nisu ispunjene zakonom propisane pretpostavke za uknjižbu
prava vlasništva u korist podnositelja, te da nije moguće udovoljiti
podnositeljevom prijedlogu. Stoga je Županijski sud usvojio žalbu Fonda i
preinačio prvostupanjsko rješenje odbivši podnositeljev prijedlog za uknjižbu
prava vlasništva.
5. Rješenje Općinskog suda u Zadru kojim je dopuštena uknjižba prava vlasništva
na spornim nekretninama u korist podnositelja donijeto je na temelju članaka
364. i 367. ZV-a.
Članom 390. ZV-a propisano je da se odredbe članka 360. do 365. ZV-a ne odnose
na stvari (...) koje nisu unesene u društveni kapital pravnih osoba u postupku
pretvorbe na temelju Zakona o pretvorbi društvenih poduzeća (...).
6. U odnosu na podnositeljevu tvrdnju iz ustavne tužbe da Fond nema procesnu
legitimaciju u postupku koji je prethodio ustavnosudskom postupku, pa sukladno
tome, niti pravo na žalbu protiv rješenja kojim je dopuštena uknjižba spornih
nekretnina, valja reći sljedeće:
Prema članku 47. Zakona o privatizaciji, dionice, udjeli, stvari i prava koji
nisu procijenjeni u vrijednosti društvenog kapitala pravne osobe na temelju
Zakona o pretvorbi, prenose se Fondu, ako ne postoje razlozi za obnovu postupka,
odnosno ako prijenos ne utječe na postojeću tehnološku cjelinu.
Polazeći od navedene zakonske odredbe, kao i činjenice da nije utvrđen pravni
status spornih nekretnina, ocjena je Ustavnog suda da Fond ima pravni interes za
podnošenje žalbe protiv rješenja Općinskog suda u Zadru od 19. lipnja 2000.
godine.
Slijedom iznijetog, a imajući u vidu činjenicu da je osporeno rješenje
Županijskog suda u Zadru, kojim je meritorno odlučeno o žalbi Fonda, donijeto
sukladno mjerodavnim odredbama postupovnog prava, te valjano obrazloženo, ocjena
je Suda da u konkretnom slučaju podnositelju nije povrijeđeno ustavno pravo na
pravično suđenje zajamčeno člankom 29. stavkom 1. Ustava.
7. Podnositelj u ustavnoj tužbi ukazuje na povredu ustavnog prava vlasništva,
zajamčenog člankom 48. stavkom 1. Ustava, te na povredu članka 49. stavka 4.
Ustava, prema kojemu se prava stečena ulaganjem kapitala ne mogu umanjiti
zakonom niti drugim pravnim aktom. Povrede obrazlaže tvrdnjom da u postupku koji
je prethodio ustavnosudskom postupku nije dokazano da sporne nekretnine nisu
unesene u vrijednost društvenog kapitala, te da je stoga trebalo dopustiti
uknjižbu prava vlasništva.
Prema članku 42. stavku 1. Zakona o privatizaciji, Fond izdaje rješenje kojim se
utvrđuju nekretnine koje su procijenjene u vrijednost društvenog kapitala u
postupku pretvorbe na temelju Zakona o pretvorbi. Stavkom 2. tog članka
propisano je da se rješenje izdaje na zahtjev stranke, a za potrebe upisa
nekretnina u zemljišne knjige, odnosno polaganja u knjigu isprava.
Za uknjižbu prava vlasništva na spornim nekretninama u korist podnositelja
potrebno je utvrditi jesu li nekretnine koje su obuhvaćene prijedlogom za
uknjižbu procijenjene u vrijednost društvenog kapitala pravnog prednika
podnositelja ili nisu. S obzirom da ta činjenica nije utvrđena (budući da uz
prijedlog nisu bile priložene odgovarajuće isprave koje bi dokazivale navedenu
činjenicu), Županijski sud je postupio sukladno mjerodavnim propisima
preinačivši rješenje kojim je dopuštena uknjižba na način da podnositeljev
prijedlog odbije (iz razloga što utemeljenost prijedloga ne proizlazi iz
sadržaja priloženih isprava).
S obzirom na činjenicu da je u postupku koji je prethodio ustavnosudskom
postupku ostalo sporno je li podnositelj stekao pravo vlasništva na spornim
nekretninama (a koji spor je moguće razriješiti u drugom postupku), ocjena je
Ustavnog suda da osporenim rješenjem, kojim je zbog navedenih razloga, odbijen
podnositeljev zahtjev za uknjižbu prava vlasništva spornih nekretnina,
podnositelju nije povrijeđeno ustavno pravo vlasništva.
8. Polazeći od činjenice da je osporeno rješenje donijeto sukladno mjerodavnim
propisima, Ustavni sud nije našao da je u konkretnom slučaju podnositelju
povrijeđeno ustavno pravo iz članka 49. stavka 4. Ustava.
9. Stoga je, na temelju članaka 73. i 75. Ustavnog zakona, odlučeno kao u
izreci.
10. Objava odluke (točka II. izreke) utemeljena je na članku 29. Ustavnog
zakona.

Broj: U-III-1524/2005
Zagreb, 2. studenoga 2006.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 132/2006-3000
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)